## Pravilnik o načinu korištenja sredstava ostvarenih od naknada za obavljanje ribolova na moru

### NN 69/1997 (4.7.1997.), Pravilnik o načinu korištenja sredstava ostvarenih od naknada za obavljanje ribolova na moru

# MINISTARSTVO POLJOPRIVREDE I ŠUMARSTVA

Na temelju članka 46. stavka 3. Zakona o morskom ribarstvu ("Narodne
novine", broj 46/97 - pročišćeni tekst) ministar poljoprivrede i šumarstva
donosi

## **PRAVILNIK**

### **O NAČINU KORIŠTENJA SREDSTAVA OSTVARENIH OD NAKNADA ZA OBAVLJANJE RIBOLOVA NA MORU**

Članak 1.

Ovim Pravilnikom propisuje se način korištenja sredstava ostvarenih
od naknada za obavljanje gospodarskog, malog i rekreacijsko-športskog ribolova
na moru sa posebnog računa u okviru državnog proračuna.

Sredstva iz stavka 1. ovoga članka prikupljena su temeljem odredbe članka
7. stavka 5. Zakona o morskom ribarstvu.

Članak 2.

Sredstva ostvarena od naknada za obavljanje gospodarskog, malog i rekreacijsko-športskog
ribolova na moru sukladno članku 46. stavku 2. Zakona o morskom ribarstvu
koristit će se na sljedeći način:

1. - 30% od ostvarenih sredstava koristit će se za financiranje praćenja
stanja biološkoga bogatstva mora u svrhu racionalnog gospodarenja;

2. - 70% od ostvarenih sredstava koristit će se za financiranje mjera
unapređenja morskoga ribarstva.

Članak 3.

Pod praćenjem stanja biološkoga bogatstva mora u svrhu racionalnog gospodarenja
u smislu ovoga Pravilnika smatra se praćenje sastava, rasprostranjenosti
strukture, smrtnosti, rasta i obimnosti priobalnih pridnenih i pelagijskih
naselja riba i drugih morskih organizama.

Članak 4.

Pod mjerama za unapređenje morskog ribarstva u smislu ovoga Pravilnika
smatraju se:

1. poribljavanje ribolovnog mora ribama i drugim morskim organizmima;

2. postavljanje umjetnih brakova u ribolovnom moru;

3. financiranje otkupa povlastica temeljem kojih pravne i fizičke osobe
obavljaju ribolov uz uporabu pridnenih povlačnih mreža - koća u unutarnjem
ribolovnom moru Republike Hrvatske;

4. kreditiranje nabave plovila, alata i opreme za ribolov kojima pravne
i fizičke osobe obavljaju određene vrste gospodarskog ribolova u ribolovnom
moru Republike Hrvatske;

5. financiranje primijenjenih znanstvenih istraživanja iz područja morskoga
ribolova (selektivnost ribolovnih alata i slično);

6. stručno osposobljavanje ribarskih inspektora te nabava opreme i materijalnih
sredstava potrebnih za provođenje inspekcijskih poslova morskoga ribarstva.

Članak 5.

Sredstva namijenjena za financiranje mjera unapređenja morskoga ribarstva
koristit će se na sljedeći način:

1. za otkup povlastica temeljem kojih pravne i fizičke osobe obavljaju
ribolov uz uporabu pridnenih povlačnih mreža - koća u unutarnjem ribolovnom
moru Republike Hrvatske;

2. za kreditiranje nabave plovila, alata i opreme za ribolov kojima
pravne i fizičke osobe obavljaju određene vrste gospodarskog ribolova u
ribolovnom moru Republike Hrvatske;

3. za ostale mjere unapređenja morskoga ribarstva.

Članak 6.

Za praćenje stanja biološkog bogatstva mora u svrhu racionalnog gospodarenja
(u tekstu koji slijedi: monitoring) Ministarstvo poljoprivrede i šumarstva
(u tekstu koji slijedi: Ministarstvo) raspisuje natječaj.

Na natječaj za provođenje monitoringa mogu pristupiti domaće pravne
osobe registrirane za poslove istraživanja morskoga ribarstva.

Članak 7.

Zahtjev za provođenje monitoringa podnosi se Ministarstvu poljoprivrede
i šumarstva.

Natječaj za provođenje monitoringa objavljuje se u dnevnom tisku i službenom
glasilu Republike Hrvatske.

U natječaju za provođenje monitoringa mora biti navedeno područje ribolovnog
mora, vrijeme, sadržaj i opseg monitoringa.

Članak 8.

Uz ponudu za provođenje monitoringa obvezno je priložiti:

- novčana sredstva potrebna za provođenje monitoringa;

- način provođenja monitoringa kao i način dostavljanja izvješća o monitoringu.

Članak 9.

Sa pravnom osobom koja je na temelju provedenog natječaja odabrana za
provođenje monitoringa sklapa se ugovor o provođenju monitoringa.

Ugovor o provođenju monitoringa sklapa se u pisanom obliku i sadrži:

1. podatke o ugovornim stranama,

2. način provođenja monitoringa,

3. područja ribolovnog mora za koje se provodi monitoring,

4. iznos koji se isplaćuje na ime provođenja monitoringa i dinamika
isplate,

5. mjesto i nadnevak sklapanja ugovora i potpisa ugovornih strana.

Članak 10.

Otkup povlastica provodit će se samo za pridnene povlačne mreže - koće
kojima se obavlja ribolov u unutarnjem ribolovnom moru Republike Hrvatske
(u tekstu koji slijedi: otkup povlastice za koćarenje).

Visina naknade za otkup povlastice za koćarenje odredit će ministar
poljoprivrede i šumarstva (u tekstu koji slijedi: ministar).

Članak 11.

Za otkup povlastice za koćarenje mogu se natjecati pravne i fizičke
osobe kojima je izdana povlastica za obavljanje takovog ribolova.

Članak 12.

Zahtjev za otkup povlastice za koćarenje podnosi se Ministarstvu.

Poziv za podnošenje zahtjeva za otkup povlastice za koćarenje objavit
će Ministarstvo.

Poziv se u pravilu objavljuje jednom godišnje u dnevnom tisku i službenom
glasilu Republike Hrvatske.

U pozivu za otkup povlastice za koćarenje bit će navedena ukupna sredstva
namijenjena za otkup povlastice za koćarenje za tekuću godinu kao i visina
novčanog iznosa koji se daje na ime otkupljene povlastice za koćarenje.

Članak 13.

Uz zahtjev za otkup povlastice za koćarenje obvezno je priložiti:

I. *Fizičke osobe:*

1. obrtnicu (morski i oceanski ribolov);

2. povlasticu za obavljanje gospodarskog ribolova na moru.

II. *Pravne osobe:*

1. izvod iz registra po nadležnom trgovačkom sudu,

2. povlasticu za obavljanje gospodarskog ribolova na moru.

Nepotpuni zahtjevi neće se razmatrati.

Članak 14.

Prijedlog za otkup povlastice podnosi posebno povjerenstvo koje imenuje
ministar.

Povjerenstvo iz stavka 1. ovoga članka je sastavljeno od predsjednika,
najmanje dva člana i tajnika povjerenstva.

Predsjednik povjerenstva je pomoćnik ministra - ravnatelj Uprave ribarstva.

O radu povjerenstva za otkup povlastice za koćarenje vodi se zapisnik,
a u zapisnik se unose svi podaci od značaja za donošenje odluke o dodjeli
kredita.

Zapisnik vodi tajnik povjerenstva.

Zapisnik potpisuju predsjednik i svi članovi povjerenstva.

Članak 15.

O odabiru kandidata kojima će se otkupiti povlastica za koćarenje ministar
donosi rješenje koje je konačno u upravnom postupku.

Članak 16.

Sa odabranim kandidatima sklapa se ugovor o otkupu povlastice za koćarenje.

Ugovor o otkupu povlastice za koćarenje sklapa se u pisanom obliku i
sadrži:

1. podatke o ugovornim stranama,

2. iznos koji se isplaćuje na ime otkupa povlastice i način isplate,

3. odredbe o vraćanju povlastice za koćarenje,

4. mjesto i nadnevak sklapanja ugovora i potpisa ugovornih strana.

Članak 17.

Zahtjev za otkup povlastice je nepotpun u slučaju kad je:

- povlastica prestala vrijediti prestankom pravne osobe odnosno obrta,

- povlastica oduzeta rješenjem područne jedinice Ministarstva koja je
izdala povlasticu,

- pravna ili fizička osoba vratila povlasticu odnosno otkazala obavljanje
ribolova uz uporabu pridnene povlačne mreže-koće u unutarnjem ribolovnom
moru Republike Hrvatske, bez da je prethodno s Ministarstvom sklopila ugovor
o otkazivanju povlastice za koćarenje.

Nepotpune zahtjeve iz stavka 1. ovoga članka povjerenstvo neće razmatrati.

Članak 18.

Sredstva za otkup povlastice za koćarenje isplaćuju se preko žiro-računa
pravne ili fizičke osobe koja je stekla pravo na otkup povlastice.

Članak 19.

Krediti za nabavu plovila za obavljanje gospodarskog ribolova na moru
odobravaju se sa rokom otplate do 10 godina.

Krediti na nabavu ribolovnih alata i opreme odobravaju se sa rokom otplate
do pet godina.

Razdoblje početka otplate kredita za nabavu plovila izbnosi dvije godine,
a za nabavu ribolovnih alata i opreme iznosi jednu godinu.

Članak 20.

Kamatna stopa za kredit za nabavu plovila utvrđuje se u visini 6% godišnje,
a za kredit za nabavu alata i opreme za ribolov 4% godišnje.

Kamata za vrijeme korištenja kredita i razdoblje počeka obračunava se
u visini redovne kamate, dodaje iznosu iskorištenog kredita te zajedno
čine osnovicu za utvrđivanje anuiteta.

Zatezna kamata za dospjele, a neplaćene obveze po kreditu obračunavat
će se u visini zakonom propisane kamate.

Kredit se vraća u polugodišnjim anuitetima, a prenosi u otplatu 6 (šest)
mjeseci prije dospijeća prvog anuiteta.

Članak 21.

Zahtjev za odobravanje kredita za dio sredstava za nabavu plovila, alata
i opreme za ribolov podnosi se Ministarstvu.

Poziv za podnošenje zahtjeva za odobrenje kredita objavit će Ministarstvo.

Članak 22.

Uz zahtjev za odobrenje kredita za nabavu plovila za obavljanje gospodarskog
ribolova na moru, obvezno je priložiti:

I. *Fizičke osobe:*

1. troškovnik, a za ulaganje iznad 100.000,00 kuna investicijski elaborat;

2. obrtnicu (morski i oceanski ribolov).

II. *Pravne osobe:*

1. investicijski elaborat,

2. Izvod iz registra po nadležnom trgovačkom sudu.

Nepotpuni zahtjevi neće se razmatrati.

Uz zahtjev za odobrenje kredita za nabavu ribolovnih alata i opreme
za obavljanje gospodarskog ribolova na moru obvezno je priložiti:

I. *Fizičke osobe:*

1. troškovnik;

2. obrtnicu (morski i oceanski ribolov).

II. *Pravne osobe:*

1. troškovnik,

2. Izvod iz registra po nadležnom trgovačkom sudu.

Nepotpuni zahtjevi neće se razmatrati.

Prednost u dodjeli kredita za namjene iz stavka 1. i 2. ovoga članka
imat će pravne i fizičke osobe koje su otkazale obavljanje gospodarskog
ribolova uz uporabu pridnene povlačne mreže-koće u unutrašnjem ribolovnom
moru Republike Hrvatske.

Članak 23.

Odluku o odobrenju kredita donosi posebno povjerenstvo, koje imenuje
ministar.

Povjerenstvo iz stavka 1. ovoga članka sastoji se od predsjednika, najmanje
dva člana i tajnika povjerenstva.

Predsjednik povjerenstva je pomoćnik ministra poljoprivrede i šumarstva
- ravnatelj Uprave ribarstva.

Članak 23.

O tijeku rada povjerenstva za dodjelu kredita iz članka 22. ovoga Pravilnika
vodi se zapisnik, a u zapisnik se unose svi podaci od značaja za donošenje
odluke o dodjeli kredita kao i konačna odluka o tome.

Zapisnik vodi tajnik povjerenstva.

Zapisnik potpisuje predsjednik i svi članovi povjerenstva.

Članak 24.

Ministarstvo može sklopiti ugovor s poslovnom bankom o obavljanju poslova
za korištenje sredstava kredita.

Na osnovi odluke povjerenstva o odobrenju kredita, s korisnikom kredita
ministar sklapa ugovor o korištenju kredita.

Članak 25.

Korisnik kredita kod zaključivanja ugovora o kreditu prilaže:

A) Dokumente za sklapanje ugovora:

I. Za pravne osobe:

a) izvod iz registra po nadležnom trgovačkom sudu;

b) odluku uprave o prihvatu kreditnog zaduženja;

c) potpisni karton ovjeren po nadležnoj službi za platni promet (za
sve pravne osobe);

d) šifru djelatnosti i matični broj subjekta;

II. Za fizičke osobe:

a) osobnu iskaznicu;

b) dokaz o vlasništvu nekretnina;

B) Instrumente za osiguranje vraćanja kredita:

I. Za pravne osobe:

a) solidarno i neopozivo jamstvo poslovne banke sa izjavom "na prvi
poziv" u korist Ministarstva poljoprivrede i šumarstva s važnošću do konačne
otplate kredita zajedno sa sporednim potraživanjima ili založno pravo na
nekretnine;

b) akceptne naloge poslovne banke;

c) mjenice korisnika kredita;

d) akceptne naloge korisnika kredita;

II. Za fizičke osobe:

a) hipoteku na imovinu (nekretnine) za koju se prilaže:

1. izvod iz zemljišne knjige;

2. Založno pravo na nekretnine u korist Ministarstva.

Hipoteka se stječe uknjižbom u zemljišne knjige, a za područja za koja
se ne vodi zemljišna knjiga, hipoteka se stječe upisom u intabulacijsku
ili drugu knjigu.

Ako nekretnina nije upisana u zemljišne knjige, hipoteka se stječe polaganjem
ugovora u zemljišno-knjižnoj službi općinskog suda na čijem području se
nalazi nekretnina i upisom u knjigu koju taj sud vodi o položenim ugovorima
o zasnivanju založnog prava.

b) četiri bianco mjenice potpisane od dužnika-korisnika kredita, solidarnog
dužnika i dva jamca.

Članak 26.

Učešće sredstava kredita za nabavu plovila smije biti najviše do 70%
od predračunske vrijednosti, a za nabavu ribolovnog alata i opreme za obavljanje
gospodarskog ribolova na moru do najviše 80% od predračunske vrijednosti.

Članak 27.

Korisnik kredita mora pružiti dokaze o osiguranju ukupnih sredstava
do predračunske vrijednosti investicije.

Članak 28.

Korisnik kredita dužan je odobrena sredstva koristiti isključivo za
namjenu za koju su odobrena, a za korištenje kredita dostavljati izvorne
dokumente.

Kontrolu namjenskog korištenja kredita obavlja ribarska inspekcija Ministarstva
i ovlaštena poslovna banka.

U slučaju nenamjenskog korištenja sredstava i prilaganja neistinite
dokumentacije u svrhu odobrenja i korištenja sredstava, Ministarstvo odnosno
ovlaštena poslovna banka tražit će povrat cjelokupnog iznosa kredita sa
sporednim potraživanjima i zateznim kamatama u visini zakonom propisanih.

Kredit se otkazuje pismenim putem uz otkazni rok od 30 dana, računajući
od dana dostave dokaza.

Članak 29.

Odredbe ovog Pravilnika o monitoringu započet će se primjenjivati nakon
što ministar donese propis iz članka 51. stavka 2. Zakona o morskom ribarstvu,
o sadržaju, načinu i opsegu provedbe stanja naselja riba i drugih morskih
organizama od interesa za morsko ribarstvo.

Članak 30.

Odredbe ovog Pravilnika o otkupu povlastica za koćarenje započet će
se primjenjivati nakon što ministar donese propise iz članka 11. stavka
4. i članka 14. stavka 2. Zakona o morskom ribarstvu.

Članak 31.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/97-01/72
Urbroj: 525-01-97-1
Zagreb, 2. srpnja 1997.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 69/1997-1195